b"\n_START_ARTICLE_\nVocea Rom\xc3\xa2niei (sezonul 6)\n_START_SECTION_\nAudi\xc8\x9bia lui \xc8\x98tefan Ro\xc8\x99covan\n_START_PARAGRAPH_\nTudor Chiril\xc4\x83 a fost criticat pe Internet de c\xc4\x83tre fanii emisiunii, dup\xc4\x83 ce acesta l-a ironizat \xc8\x99i discreditat \xc3\xaen episodul 3 pe concurentul \xc8\x98tefan Ro\xc8\x99covan, care le-a m\xc4\x83rturisit jura\xc8\x9bilor c\xc4\x83 a c\xc3\xa2ntat la \xc4\xb0stanbul \xc3\xaen fa\xc8\x9ba a 350\xc2\xa0000 de oameni, \xc3\xaen cadrul unui turneu interna\xc8\x9bional sus\xc8\x9binut de c\xc4\x83tre IFLC, o organiza\xc8\x9bie ce promoveaz\xc4\x83 multiculturalismul \xc8\x99i pacea mondial\xc4\x83. Juratului i s-a p\xc4\x83rut \xe2\x80\x9eu\xc8\x99or neo-absurd\xe2\x80\x9d acest num\xc4\x83r, f\xc4\x83c\xc3\xa2nd comentarii precum \xe2\x80\x9eZici c\xc4\x83 sunt \xc3\xaentr-o carte de Bulgakov\xe2\x80\x9d sau \xe2\x80\x9eO companie care promoveaz\xc4\x83 pacea \xc8\x99i, \xc3\xaen loc s\xc4\x83 salveze oamenii din Biafra, face concerte de 350\xc2\xa0000 de oameni pe cel mai mare stadion din \xc4\xb0stanbul! Adic\xc4\x83 what the fuck?\xe2\x80\x9d. Loredanei, \xc3\xaen schimb, i s-a p\xc4\x83rut \xe2\x80\x9eo idee extraordinar\xc4\x83\xe2\x80\x9d; a considerat c\xc4\x83 Ro\xc8\x99covan este \xe2\x80\x9eun mesager extraordinar pentru [pacea mondial\xc4\x83]\xe2\x80\x9d \xc8\x99i c\xc4\x83 face \xe2\x80\x9eun lucru nemaipomenit\xe2\x80\x9d. Internau\xc8\x9bii au distribuit un articol din presa interna\xc8\x9bional\xc4\x83 care sus\xc8\x9bine afirma\xc8\x9biile lui Ro\xc8\x99covan.\n_START_SECTION_\nProblematica forma\xc8\x9biilor de coveruri\n_START_PARAGRAPH_\n\xc3\x8en episodul 5, cu ocazia particip\xc4\x83rii c\xc3\xa2nt\xc4\x83re\xc8\x9belor Iulia Stoica \xc8\x99i Aneea Opri\xc8\x99 din Sibiu, care au m\xc4\x83rturisit c\xc4\x83 au activat \xc3\xaen trupa de coveruri Rym, Tudor Chiril\xc4\x83 a \xc8\x9binut s\xc4\x83-\xc8\x99i exprime dezaprobarea fa\xc8\x9b\xc4\x83 de forma\xc8\x9biile care interpreteaz\xc4\x83 numai coveruri, spun\xc3\xa2nd c\xc4\x83 acestea au o credibilitate artistic\xc4\x83 sc\xc4\x83zut\xc4\x83, c\xc4\x83 manifest\xc4\x83 \xe2\x80\x9eo foarte mare relaxare \xc8\x99i blazare\xe2\x80\x9d, c\xc4\x83 le lipse\xc8\x99te \xe2\x80\x9eun minim de orgoliu de a fi creator\xe2\x80\x9d \xc8\x99i c\xc4\x83 abunden\xc8\x9ba acestora \xc3\xaen Rom\xc3\xa2nia afecteaz\xc4\x83 negativ dezvoltarea industriei muzicale rom\xc3\xa2ne\xc8\x99ti._NEWLINE_Juratul a mai men\xc8\x9bionat \xc8\x99i c\xc4\x83 aceste forma\xc8\x9bii beneficiaz\xc4\x83 financiar de pe urma interpret\xc4\x83rilor, f\xc4\x83r\xc4\x83 a fi nevoite s\xc4\x83 pl\xc4\x83teasc\xc4\x83 drepturi de autor compozitorilor pieselor pe care le c\xc3\xa2nt\xc4\x83, de unde rezult\xc4\x83 un dezavantaj pentru muzicienii care compun piese originale. Antrenorul a mai afirmat c\xc4\x83 \xe2\x80\x9es\xc4\x83 vii la Vocea Rom\xc3\xa2niei ca s\xc4\x83 mai prinzi o nunt\xc4\x83 [i] se pare trist\xe2\x80\x9d. Chiril\xc4\x83 a mai clarificat c\xc4\x83, prin criticile sale, nu s-a referit la trupele mici, \xc3\xaencep\xc4\x83toare, sau la trupele mai mari, care se bucur\xc4\x83 de recunoa\xc8\x99tere datorit\xc4\x83 stilului unic de reinterpretare. Viziunea lui Tudor a fost \xc3\xaemp\xc4\x83rt\xc4\x83\xc8\x99it\xc4\x83 \xc8\x99i de ceilal\xc8\x9bi antrenori._NEWLINE_\xc3\x8en r\xc4\x83spuns la afirma\xc8\x9biile juratului, Stoica a declarat c\xc4\x83 a venit la concurs \xe2\x80\x9epentru a [se] reprezenta pe [sine \xc3\xaens\xc4\x83\xc8\x99i] \xc8\x99i, implicit, pentru a promova orice tip de proiect muzical \xc3\xaen care [ar] fi fost implicat\xc4\x83\xe2\x80\x9d. Concurenta a mai men\xc8\x9bionat c\xc4\x83 nu mai face parte din Rym \xc8\x99i c\xc4\x83 trupa \xc8\x99i-a permis s\xc4\x83 investeasc\xc4\x83 \xc3\xaen echipamente de calitate numai datorit\xc4\x83 oportunit\xc4\x83\xc8\x9bilor prezentate acesteia tocmai din faptul c\xc4\x83 interpreteaz\xc4\x83 coveruri \xc8\x99i nu muzic\xc4\x83 original\xc4\x83, sus\xc8\x9bin\xc3\xa2nd c\xc4\x83 publicul rom\xc3\xa2n prefer\xc4\x83 s\xc4\x83 asculte piese autohtone reinterpretate, fiindc\xc4\x83 mul\xc8\x9bi dintre arti\xc8\x99tii originali, pe care aceasta i-a numit \xe2\x80\x9edive f\xc4\x83r\xc4\x83 nume\xe2\x80\x9d, nu ar fi capabili s\xc4\x83 sus\xc8\x9bin\xc4\x83 cu brio un spectacol live._NEWLINE_C\xc3\xa2nt\xc4\x83rea\xc8\x9ba a ad\xc4\x83ugat c\xc4\x83 prefer\xc4\x83 s\xc4\x83 reinterpreteze piese de Tina Turner, AC/DC, Eric Clapton \xc8\x99i al\xc8\x9bii, dec\xc3\xa2t s\xc4\x83 compun\xc4\x83 piese asem\xc4\x83n\xc4\x83toare cu \xe2\x80\x9eDale papi\xe2\x80\x9d (Lariss), care au succes la publicul din Rom\xc3\xa2nia \xc8\x99i pe care ea nu le agreeaz\xc4\x83. De\xc8\x99i Stoica a fost de acord c\xc4\x83 industria muzical\xc4\x83 rom\xc3\xa2neasc\xc4\x83 se afl\xc4\x83 \xc3\xaentr-o stare proast\xc4\x83, cu foarte pu\xc8\x9bini arti\xc8\x99ti valoro\xc8\x99i, printre care i-a men\xc8\x9bionat pe Smiley, Loredana Groza \xc8\x99i Carla's Dreams, ea a exprimat o viziune incluziv\xc4\x83 fa\xc8\x9b\xc4\x83 de pia\xc8\x9ba autohton\xc4\x83 de coveruri \xc8\x99i \xc8\x99i-a declarat inten\xc8\x9bia de a lansa un album de muzic\xc4\x83 original\xc4\x83.\n_START_SECTION_\nAcuza\xc8\x9bii de modificare a vocilor\n_START_PARAGRAPH_\nSebastian Muntean \xc8\x99i Irina T\xc4\x83nase, concuren\xc8\x9bi \xc3\xaen sezonul 1, au acuzat Pro TV c\xc4\x83, spre deosebire de primele trei sezoane, a modificat vocile concuren\xc8\x9bilor, aplic\xc3\xa2nd corec\xc8\x9bii de ton, armonii vocale \xc8\x99i efecte precum reverbera\xc8\x9bii, ecouri, \xc3\xaent\xc3\xa2rzieri \xc8\x99i compresii. De asemenea, Muntean s-a declarat dezam\xc4\x83git de nivelul concuren\xc8\x9bilor, \xc3\xaen ciuda efectelor, \xc8\x99i i-a criticat pe membrii juriului fiindc\xc4\x83 \xc8\x99i-au \xc3\xaentors scaunele \xc8\x99i s-au luptat intens pentru concuren\xc8\x9bi pe care \xc3\xaei considera foarte slab preg\xc4\x83ti\xc8\x9bi."